Magister Jobertus de Ponte Senonensis curie officialis omnibus presentes litteras inspecturis in Domino salutem. Noverint universi quod Margarita relicta Gualterii carpentarii et Petrus filius ejus coram nobis constituti recognoverunt se monachis de Valle lucenti vendidisse terram quam retro domum eorumdem monachorum possidebant, fide prestita de debita garentia. Hanc autem vendicionem laudaverunt et concesserunt et terram illam quitaverunt ab omni censu liberam canonici altaris Sancti Johannis ecclesie Senonensis de quorum censiva erat terra illa. In cujus rei memoriam, presentem paginam fecimus annotari et sigillo Senonensis curie sigillari. Actum anno Gracie M° CC° septimo mense maio.